अखिलेश यादव ने कहा, 'पहले गरीबों के खाते में जाते थे हजारों करोड़ रुपये, BJP ने ठगा'
उत्तर प्रदेश के पूर्व मुख्यमंत्री (Akhilesh Yadav) ने इसी ट्वीट में कहा "आज केंद्र और उत्तर प्रदेश की भाजपा सरकार की प्राथमिकता है- ग़रीब तक की जेब काटना, ग़रीब के परिवार की मूलभत सुविधाएँ छीन लेना।"
लखनऊ: समाजवादी पार्टी (सपा) अध्यक्ष अखिलेश यादव (Akhilesh Yadav) ने 'लूट की साइकिल' वाले बयान पर प्रधानमंत्री नरेंद्र मोदी (PM Narendra Modi) पर पलटवार करते हुए मंगलवार को कहा कि आज भाजपा (BJP) का ‘झूठ का फूल, लूट का फूल’ बनकर चौबीसों घंटे जनता को ठग रहा है। अखिलेश यादव ने एक ट्वीट में कहा, "पहले की सरकार में ग़रीबों के खातों में हज़ारों करोड़ों रुपया दिया जाता था। आज झूठ का फूल ‘लूट का फूल’ बनकर चौबीसों घंटे जनता को ठग रहा है।" उत्तर प्रदेश के पूर्व मुख्यमंत्री (Akhilesh Yadav) ने इसी ट्वीट में कहा "आज केंद्र और उत्तर प्रदेश की भाजपा सरकार की प्राथमिकता है- ग़रीब तक की जेब काटना, ग़रीब के परिवार की मूलभत सुविधाएँ छीन लेना।" गौरतलब है कि प्रधानमंत्री नरेन्द्र मोदी ने सोमवार को उत्तर प्रदेश (Uttar Pradesh) की पिछली सरकारों पर पूर्वांचल को बीमारियों से जूझने के लिये छोड़ देने का आरोप लगाते हुए कहा था कि स्वास्थ्य सेवाओं के नाम पर 'भ्रष्टाचार की साइकिल' 24 घंटे चलती रहती थी। पीएम मोदी (PM Modi) ने राज्य के मुख्य विपक्षी दल समाजवादी पार्टी (Samajwadi Party) पर कटाक्ष करते हुए किसी का नाम लिये बगैर कहा था ''दूसरी तरफ गरीबों के करोड़ों रुपए लूटने वाली भ्रष्टाचार की साइकिल 24 घंटे अलग से चलती रहती थी। दवाई में भ्रष्टाचार, एंबुलेंस में भ्रष्टाचार, नियुक्ति में भ्रष्टाचार, ट्रांसफर पोस्टिंग में भ्रष्टाचार। इस पूरे खेल में यूपी में कुछ परिवारवादियों का तो खूब भला हुआ।" उन्होंने कहा था "भ्रष्टाचार की साइकिल तो खूब चली लेकिन उसमें पूर्वांचल और यूपी का सामान्य परिवार पिसता चला गया। सही ही कहा जाता है कि जाके पांव न फटी बिवाई, वह क्या जाने पीर पराई।'' गौरतलब है कि समाजवादी पार्टी का चुनाव चिन्ह साइकिल है।